钦定古今图书集成/明伦汇编/氏族典/第603卷 > 《廖用贤尚友录》 > 上官安
## 钦定古今图书集成/明伦汇编/氏族典/第603卷 > 《廖用贤尚友录》 > 上官安

按《汉书外戚传》：“桀子安取霍光女结婚相亲。昭帝始
立，年八岁。帝长姊鄂邑盖长公主居禁中，共养帝。盖
主私近子客河间丁外人。时上官安有女，即霍光外
孙，安因光欲内之，光以为尚幼，不听。安素与丁外人
善，说外人，外人言于长主，长主以为然，诏召安女入
为倢伃，安为骑都尉，月馀，遂立为皇后，年甫六岁。安”
以后父封桑乐侯，迁车骑将军。日以骄淫，数为丁外
人求侯，光不听。于是桀、安父子深怨光而重德盖主，
知燕王旦帝兄不得立，亦怨望桀。安即记光过失，予
燕王，令上书告之。燕王大喜，上书告光罪过，上疑之，
愈亲光而疏桀、安。桀、安寖恚，遂结党与谋杀光，诱征
燕王至而诛之，因废帝而立桀。事发觉，燕王《盖主》皆
自杀，桀、安宗族灭。